  Майя Бывальцева Кияса ёросысь Салья гуртын тупатъям бере культура юртсэс усьтӥзы. Ужъёсты «Покчи шаерлэн лулчеберетэз» федерал ӵектосъя быдэстӥзы. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Ужъёсты 2020-тӥ но 2021-тӥ аръёсы нуизы. Оглом 5 миллион манетлэсь трос коньдон быдтӥзы. Берлозэ юртэз 50 ар талэсь азьло тупатъязы 2020-тӥ арын липетсэ, вӧлдэтсэ, выжзэ, укноосты воштӥзы. Сигзэ шуныт каризы. Пуш борддоръёс вылэ кык сӥен гипсокартон шуккизы. Пырон но висъетъёс куспы ӧсъёс пуктӥзы, ошиськись вӧлдэт лэсьтӥзы. 2021-тӥ арын пыронъёсты тупатъязы, электроезъёсты но светильникъёсты воштӥзы, юртлэсь вылзэ сайдинген ворсазы, шуныт сётон сӧзнэт, шуныт сьӧросъёс лэсьтӥзы, учкисьёслы залэ небыт пуконъёс пуктӥзы но мукет ужъёсты быдэстӥзы. Лулчеберет юртын тямыс клуб огазеяськонъёс ужало, отчы 100 пала адями пыриське. Фольклоръя «бӧляк» калык ансамбль но драмая «Мылкыд» кружок калыккуспо, огъяросси, улосвылкуспо, элькун вожвылъяськонъёслэн, калык творчествоя фестивальёслэн лауреатъёсыз луо. Салья гуртын трос удмурт шулдыръяськонъёсты но йылолъёсты ортчытъяло, соос пӧлын «Вӧсьнерге ветлон» (Великтэм), «Урбеч уллян» (Великтэм бере сизьыметӥ нуналаз пеймыт кужымъёсты уллян), «Бусы сюан» (тулыс бусы ужъёсты йылпумъян), «Гужем юон», «Выль», Салья базар. Тегъёс: Лулчеберет Удмуртия тупатъянужъёс ВладимирСоловьёв лэсьтськон Кияса  